Mandag møder folkeskoleelever i hele landet ind til nye fraværsregler.

Fremover skal læreren sætte kryds og registrere alle elever i klassen, og for de ældste elever er der fraværstjek to gange om dagen.

Hvis et barn har mere end 15 procent ulovligt fravær inden for ét kvartal, kan kommunen trække forældrene i børnechecken.

Men IT-systemet, TEA, der skal bruges til den nye registrering, er slet ikke klar endnu.

Det er et kæmpe stort forløb, som ikke vil få den store betydning, men det vil komme til at koste nogle hundrede millioner, og det er penge smidt ud af vinduet set med vores øjne. Claus Hjortdal, formand, Skolelederforeningen

Og det vækker hård kritik fra Skolelederforeningens formand, Claus Hjortdal, der mener, at lovgivningen bærer præg af at være blevet hastet igennem.

- Det er et tydeligt signal om, at politikerne ikke er klædt ordentligt på til at lave lovgivning på den her måde. Det er lovsjusk ad Pommern til.

Her går fraværsgrænsen • Kommunen skal fremover underrettes, når en elev i løbet af et kvartal har mere end 15 procent ulovligt fravær.

• Ulovligt fravær er, når eleven for eksempel udebliver fra undervisning uden gyldig grund eller er bortrejst længe i undervisningstiden uden skolens tilladelse.

• Målet er at nedbringe ulovligt skolefravær med cirka 10 procent årligt.

Han hæfter sig ved, at loven faldt på plads i sommer, mens bekendtgørelsen, som skolerne skal rette sig efter, trådte i kraft 1. januar, men at der nu går to til tre måneder, før it-systemet er på plads.

- Det er ikke rimeligt over for skoleledere, at vi kan risikere vores stilling, hvis ikke vi underretter på de rigtige tidspunkter, men at politikerne ikke sørger for, at det hele er på plads i tide, siger Claus Hjortdal.

Skoleleder: Unødvendige regler

Lundgårdskolen i Herning er en af de skoler, der nu skal til at forholde sig til den nye virkelighed.

Men skolen må de næste par måneder fortsætte som hidtil på grund af det manglende it-system.

Og helt generelt mener skoleleder Ketty Høj, at de nye regler er overflødige og unødvendige.

- Det kommer ikke til at ændre noget som helst. Vi holder i forvejen øje med, om eleverne er her, og hvis de ikke er her, så retter vi ret hurtigt kontakt til forældrene, siger hun.

Redskabet virker ikke

De nye fraværsregler blev første gang fremlagt som en del af den tidligere regerings strategi mod parallelsamfund.

Skolerne havde i forvejen mulighed for at underrette kommunen, som efter en konkret vurdering kunne sætte udbetalingen af børnefamilieydelser på pause. Men den mulighed blev ikke brugt godt nok, mente den tidligere regering.